《凤楼行（以下《晋陵集》）》
明代·王稚登

凤楼翼翼开天居，故老相传百载余。
过客遥看黄幄座，侍臣长奉紫泥书。
碧窗齐临石睥睨，朱栋或画金龙鱼。
呜呼成祖劳开创，金扉翠牖何雄壮。
八圣龙飞抚御床，千官虎拜瞻仙仗。
今皇有道如先皇，垂衣日日开明堂。
祝融胡为太亡赖，炎火顷刻令飞扬。
雷霆云雨尚不息，人力何以施刚强。
玉陛千寻碎如雪，千人万人争吐舌。
大内深严孰敢窥，九陌惟闻栋梁折。
蓬莱双阙中天起，射日雕甍倏然毁。
白头内监难走藏，红颜宫女多焚死。
御柳宫花赤焰中，金舆玉座寒灰里。
古今灾变那有常，成汤旱魃尧洪水。
天意由来本至仁，朝廷岂乏皋夔臣。
即今修省行何政，旅客心劳日问人。